གོ་ལའི་ཁོར་ཡུག་སྲུང་སྐྱོབ་པ་དང་ཚན་རིག་པ་ཀུན་གྱིས་མཐོ་སྒང་བོད་ཀྱི་གལ་གནད་སྐོར་ངོས་འཛིན་བྱེད་ཀྱི་ཡོད་ཀྱང༌།བོད་ནང་ཤིང་ནགས་འབྲེག་གཅོད་དང༌།གཏེར་ཁ་བསྔོག་འདོན།འཁྱག་རོམ་བཞུ་ཚད་ཇེ་མགྱོགས་སོང་བ།ཚན་རིག་དང་མི་མཐུན་པའི་ཆུ་རགས་བརྒྱབ་པ་སོགས་ལ་བརྟེན་ནས་ཁོར་ཡུག་ལ་གསབ་ཏུ་མེད་པའི་གནོད་སྐྱོན་ཆེན་པོ་བྱུང་ཡོད་པ་བསྐྱར་བརྗོད་བྱེད་རྒྱུ་ཡིན།བོད་ཀྱི་ཁོར་ཡུག་སྲུང་སྐྱོབ་བྱེད་དགོས་པའི་རྒྱུ་མཚན་མཐོང་བ་ལ་བརྟེན་ནས་རྒྱལ་སྤྱིའི་གནམ་གཤིས་གྲོས་བསྡུར་ཚོགས་འདུ་ཁག་ཏུ་རྒྱུན་མཐུད་གླེང་སློང་བྱེད་མུས་ཡིན།སྔ་ལོ་ཕ་རནསི་རྒྱལ་སར་གོ་ལའི་གནམ་གཤིས་འགྱུར་ལྡོགགི་ཚོགས་འདུར་ཕེབས་པའི་རྒྱལ་ཁབ་འདྲ་མིན་གྱི་ཚོགས་ཞུགས་པ་རྣམས་ལ་འཛམ་གླིང་གི་དོན་དུ་མཐོ་སྒང་བོད་ཀྱི་ཁོར་ཡུག་གི་གལ་གནད་ཇི་ཡིན་དོན་ཚན་བཅུའི་ལམ་ནས་འགྲེལ་བཤད་བྱེད་པའི་ཡིག་ཆ་ཞིག་འགྲེམས་སྤེལ་བྱས་ཡོད་པ་དེ་བརྒྱུད་མཉམ་འབྲེལ་རྒྱལ་ཚོགས་དང༌།རྒྱ་ནག་གི་སྲིད་གཞུང༌།རྒྱལ་སྤྱིའི་སྤྱི་ཚོགས་བཅས་ལ་མི་འབོར་དུང་ཕྱུར་མང་པོ་དང་སྲོག་ཆགས་གྲངས་ལས་འདས་པ་འཚོ་གནས་ཀྱི་གཞི་རྟེན་གཙང་ཆུ་མང་པོའི་འབྱུང་ཁུངས་སྲུང་སྐྱོབ་སླད་ཛ་དྲག་གི་ཐབས་ལམ་འདོན་དགོས་པའི་བསྐུལ་མ་མུ་མཐུད་བྱེད་ཀྱིན་ཡོད།